La directora de l'ICAEN, Assumpta Farran, ha presentat al conjunt d'entitats i associacions participants en el procés de concertació, el document de bases del Pacte Nacional per a la Transició Energètica de Catalunya.
El treball és fruit del resultat d'un procés participatiu del que han format part un total de 66 entitats entre les que s'inclouen els col·legis professionals d'Economistes, Enginyers, Aparelladors i Arquitectes Tècnics, Ambientòlegs i el de Geòlegs; les patronals de Foment del Treball, PIMEC i CECOT, la Confederació de Cooperatives de Catalunya, Unió de Pagesos, el sindicat UGT; les associacions professionals EOLICCAT, UNEF, ANPIER, Green Building Council, ASEME, ACOGEN, AGIC i el Clúster d'Eficiència Energètica de Catalunya (CEEC) entre d'altres i les entitats socials Col·lectiu C-Mes, la Xarxa per la Sobirania Energètica i des de l'àmbit institucional el CTESC, el CADS, les diputacions de Girona i Barcelona, l'Associació de Micropobles de Catalunya, l'AMTU i L'Agència d'Energia de Barcelona.
Durant la seva intervenció, la directora ha remarcat el gran repte que suposarà la necessària transformació del sistema energètic català a un model 100% renovable en l'horitzó del 2050.
Un repte que requerirà canvis profunds i no només tecnològics sinó també de voluntats polítiques, de voluntats socials i de maneres de fer molt diferents a les que coneixem.
A més de la forta implantació de tecnologies energètiques renovables, com l'energia eòlica o fotovoltaica, de l'esforç en eficiència energètica i dels necessaris canvis tecnològics per assolir aquest gran repte - mobilitat elèctrica, autoconsum, generació distribuïda, emmagatzematge, gestió de la demanda, digitalització de la xarxa de distribució elèctrica etc. - també caldrà posar èmfasi en desenvolupar les eines necessàries per finançar la transició.
Serà necessari posar especial atenció a la fiscalitat dels costos externalitzats socials i ambientals de l'ús de fonts energètiques contaminants en el transport terrestre, marítim i aeri, a la indústria i a la generació elèctrica amb combustibles fòssils i urani.
També serà fonamental identificar mecanismes de col·laboració público-privada per a la rehabilitació energètica de més del 80% del parc d'edificis construïts que avui disposen de certificacions energètiques molt deficients i caldrà estar molt atent a les interessants fórmules de finançament col·laboratives per a projectes que impliquen millores per a la societat així com la captació de fons europeus.
Un procés de canvi en un període temporal de més de 30 anys requerirà d'una governança que identifiqui i faci el seguiment de les mesures concretes que es desenvolupin siguin les adequades per encarrilar el procés i al ritme adequat.
En la sessió, s'han presentat els eixos del Pacte, centrats en garantir l'energia com un dret bàsic dels ciutadans, l'abastament energètic i l'accés a l'energia, assolir el màxim nivell en l'eficiència energètica, les energies renovables i la recerca i innovació energètica i posar el ciutadà en el centre del model energètic, assegurant la participació de la societat.
La Directora de l'ICAEN ha presentat també les 10 actuacions prioritàries que, a curt termini, caldrà desenvolupar per encarrilar els objectius del PNTE.
La lluita contra la pobresa energètica, la promoció de la renovació energètica dels edificis privats i públics amb l'objectiu de consum zero, de l'autoconsum fotovoltaic, el desplegament de les infraestructures de recàrrega per al vehicle elèctric i la digitalització de la xarxa de distribució (amb especial atenció a la sinèrgia entre l'autoconsum, l'emmagatzematge i el vehicle elèctric), la necessitat de tornar a fer de Catalunya un país atractiu per a la implantació de les energies renovables, la millora de l'eficiència energètica a les indústries, el desenvolupament del programa Energia en el marc de l'estratègia RIS3CAT i l'adaptació de la llei de creació de l'ICAEN a aquesta nova etapa cara a aconseguir un país amb un model de creixement sostenible i amb energia neta.
Finalment, la directora també ha insistit en la necessitat de fer una reflexió en la implicació dels ciutadans en aquest nou model més distribuït i democràtic on els consumidors tindran capacitat plena de decisió per gestionar i produir part de la seva energia i seran un nou agent del sistema i part essencial del canvi.
Si no aconseguim engrescar, motivar i il·lusionar a les empreses i als ciutadans no farem la transició.
Ha destacat el gran paper que tenen l'Administració i els mitjans de comunicació i la necessitat de comunicar enlloc d'informar com s'ha fet fins ara.
"Sense capacitat per il·lusionar difícilment afrontarem el gran canvi que requereix de forma ineludible el model energètic".
Per cloure l'acte s'ha anunciat que en els propers dies les bases del Pacte seran elevades al Govern per a la seva aprovació amb l'objectiu que, abans de finals de gener es pugui portar a terme l'acte de signatura d'aquest gran acord energètic entre la societat, les institucions i el Govern per iniciar el camí cap al nou model energètic.
El darrer pas del procés de concertació serà la seva presentació al Parlament qui donarà el tret de sortida a un camí de no retorn cap a l'energia neta per a tots els ciutadans de Catalunya.